Document ID: 31978R0890

31978R0890
L 117/43
JURNALUL OFÍCIAL AL UNIUNII EUROPENE
REGULAMENTUL (CEE) NR. 890/78 AL COMISIEI
din 28 aprilie 1978
privind normele de certificare a hameiului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței de hamei (1), modificat ultima dată de Regulamentul (CEE) nr. 1170/77 (2), în special articolul 2 alineatul (5),
întrucât Regulamentul (CEE) nr. 1784/77 al Consiliului din 19 iulie 1977 (3) a stabilit normele generale de aplicare privind certificarea hameiului;
întrucât, pentru a se asigura aplicarea unitară a procedurii de certificare în statele membre, este necesar a se specifica produsele care presupun certificare, operațiunile implicate și informațiile care trebuie furnizate în diferitele documente care însoțesc produsele menționate;
întrucât, pentru a autoriza exercitarea controlului pentru conurile de hamei, certificarea trebuie însoțită de o declarație semnată de către producătorul individual sau asociat; întrucât acest document trebuie să conțină informații care să facă posibilă identificarea hameiului din momentul în care se prezintă spre certificare până când se emite certificatul;
întrucât, în scopul determinării caracteristicilor calitative pe care hameiul aprobat pentru comercializare trebuie să le îndeplinească, trebuie să se ia în considerare conținutul de umiditate și conținutul de substanțe străine; întrucât, în vederea reputației calitative a hameiului în cadrul Comunității, procedurile vamale existente în tranzacțiile comerciale trebuie considerate ca fiind de bază;
întrucât metoda de verificare a conținutului de umiditate a hameiului trebuie lăsată la alegerea statelor membre; întrucât metodele adoptate trebuie să conducă la rezultate comparabile; întrucât, în caz de litigiu, este necesară utilizarea unei metode comunitare;
întrucât, în scopul luării în considerare a practicii comerciale curente în anumite regiuni ale Comunității, trebuie să se definească hameiul comercializat cu semințe și fără semințe și trebuie luate măsuri privitoare la declararea corespunzătoare în certificat;
întrucât, pentru a se asigura că utilizatorii au informații exacte privind originea și caracteristicile produselor puse pe piață, trebuie stabilite norme comune pentru marcarea ambalajelor și numerotarea certificatelor;
întrucât trebuie stabilit că hameiul preparat din hamei certificat neprelucrat poate fi certificat, de asemenea, numai dacă prepararea este realizată într-un circuit de producție închis; întrucât, dacă aceste operațiuni au loc în centre sau depozite de certificare, procedura pentru certificarea ulterioară trebuie simplificată;
întrucât procedura de certificare ulterioară trebuie, de asemenea, simplificată, atunci când ambalarea este modificată sub supraveghere oficială și fără prelucrare;
întrucât la articolul 1 alineatul (1) al doilea paragraf din Regulamentul (CEE) nr. 1784/77 se prevede că produsele care se exclud de la certificare trebuie supuse unei proceduri de control; întrucât această procedură de control trebuie să asigure că aceste produse nu pot modifica modelul normal de comercializare pentru produse certificate și că acestea sunt corespunzătoare utilizării lor declarate și sunt utilizate numai de către cei cărora le sunt expediate;
întrucât operațiunea acestei proceduri de control trebuie încredințată agențiilor responsabile pentru certificare;
întrucât măsurile prevăzute în prezentul regulament sunt în conformitate cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
În sensul prezentului regulament:
(a)
„hamei neprelucrat” înseamnă hamei care a fost supus numai uscării și ambalării preliminare;
(b)
„hamei preparat” înseamnă hamei care a fost supus uscării finale și ambalării finale;
(c)
„semințe de hamei” înseamnă hamei comercializat cu un conținut de semințe mai mare de 2 % din greutatea acestora;
(d)
„hamei fără semințe” înseamnă hamei comercializat, cu un conținut de semințe care nu depășește 2 % din greutatea acestora;
(e)
„extract de hamei izomerizat” înseamnă un extract în care acizii alfa au fost aproape în totalitate izomerizați;
(f)
„sigilare” înseamnă închiderea ambalajului sub supraveghere oficială și în așa fel încât mijloacele de închidere să se deterioreze atunci când ambalajul este deschis;
(g)
„circuit de producție închis” înseamnă un proces de preparare sau de pregătire a hameiului realizat sub supraveghere oficială și astfel încât numai o intrare este valabilă pentru materialele originale și numai o ieșire pentru produsele preparate sau pregătite și că nici un fel de produse din hamei sau de produse preparate din hamei nu pot fi adăugate sau înlăturate în timpul operației;
(h)
„lot” înseamnă un număr de pachete de hamei sau produse derivate, cu aceleași caracteristici, prezentate în același timp spre certificare de către același producător individual sau asociat sau de către același agent de prelucrare.
Articolul 2
(1) Fiecare lot de conuri de hamei prezentat spre certificare este însoțit de o declarație scrisă de către producător, incluzând:
-
numele și adresa producătorului;
-
anul recoltei;
-
varietatea;
-
locul de producție;
-
referința din registrul de cadastru sau un echivalent oficial;
-
numărul de pachete de expediat.
(2) Această declarație însoțește expedierea hameiului pe tot parcursul operațiilor de preparare sau amestecare și, în orice caz, până când se emite certificatul.
Articolul 3
(1) Toate conurile de hamei supuse certificării se conformează definiției stabilite la articolul 1 alineatul (3) litera (a) din Regulamentul (CEE) nr. 1696/71 și cerințelor minime de comercializare prevăzute în anexa I la prezentul regulament.
(2) Respectarea cerințelor minime de comercializare privind conținutul de umiditate din hamei trebuie verificată printr-una din metodele prevăzute în anexa II (B). Totuși, metodele stabilite în anexa II (B) (2) trebuie aprobate de către agenția de control și trebuie să dea rezultate cu o deviere standard care nu depășește 2,0. În caz de litigiu, respectarea trebuie verificată prin metoda stabilită în anexa II (B) (1).
Statele membre comunică Comisiei metodele pe care le utilizează.
(3) Respectarea cerințelor minime de comercializare, altele decât conținutul de umiditate, se va verifica în conformitate cu practica comercială normală. Totuși, în orice caz de litigiu, se va utiliza metoda stabilită în anexa II (C).
Articolul 4
În conformitate cu metodele de control prevăzute la articolul 3 și stabilite în anexa II (B) (1) și în anexa II (C), mostrele se vor preleva în următorul mod:
(a)
mostrele se iau, pentru fiecare lot, din cel puțin un pachet din zece și din cel puțin două pachete din fiecare lot;
(b)
mostrele se prelevează și se tratează în conformitate cu metoda stabilită în anexa II (A).
Articolul 5
Certificatul menționat la articolul 5 din Regulamentul (CEE) nr. 1784/77 trebuie să conțină cuvintele „hamei cu semințe” sau „hamei fără semințe”, după cum este cazul.
Articolul 6
(1) Numărul de referință al certificatului menționat la articolul 5 din Regulamentul (CEE) nr. 1784/77 este alcătuit din coduri desemnând, în conformitate cu anexa III, centrul de certificare al statului membru, anul de recoltare și lotul justificativ.
(2) Acest număr este același pentru toate pachetele din lot.
(3) Înainte de 1 septembrie 1978, statele membre comunică Comisiei o listă de centre de certificare și codul pentru fiecare centru.
Lista acestor centre și codurile lor numerice se publică în Jurnalul Oficial al Comunităților Europene. Anual se publică o listă actualizată.
Articolul 7
Marcajul prevăzut la articolul 1 alineatul (2) din Regulamentul (CEE) nr. 1784/77 se realizează în conformitate cu anexa IV, sub supraveghere și după sigilare, pe unitatea de ambalare în care produsul este comercializat.
Articolul 8
(1) Hameiul preparat produs din hamei care a fost certificat ca neprelucrat nu poate fi certificat dacă prepararea nu a avut loc într-un circuit închis de producție.
(2) În cazul în care hameiul este preparat în centrul sau depozitul de certificare:
(a)
certificatul nu se emite până după preparare;
(b)
hameiul original, neprelucrat, este însoțit de declarația prevăzută în articolul 2.
(3) În fiecare caz, se dă un număr lotului de hamei original, înainte de prelucrare. Acest număr trebuie să apară pe certificatul emis pentru prepararea hameiului.
(4) Pentru a fi certificate, produsele preparate din hamei prevăzute în articolul 7 din Regulamentul (CEE) nr. 1784/77 trebuie prelucrate într-un circuit închis de producție.
Articolul 9
(1) În timp ce se află în circulație, pudrele de hamei și extractele de hamei nu pot fi supuse unei schimbări de ambalare în sensul articolului 1 alineatul (5) din Regulamentul (CEE) nr. 1784/77, dacă aceasta nu se face sub supraveghere oficială.
(2) Când se realizează o schimbare de ambalaj, ca cea prevăzută în aliniatul precedent, fără nici o prelucrare a produsului, noua procedură de certificare cuprinde numai:
-
marcajul noului ambalaj;
-
introducerea în certificatul original a acestui marcaj și schimbarea ambalajului.
Articolul 10
Produsele prevăzute în articolul 1 alineatul (1) literele (a)-(d) din Regulamentul (CEE) nr. 1784/77 fac obiectul următoarelor controale:
(a)
În cazul hameiului recoltat de pe terenul aflat în proprietatea unui fabricant de bere și utilizat de către acesta în stare naturală sau preparată:
-
pentru fiecare recoltă, fabricantul de bere trimite, înainte de 1 noiembrie, către agenția de control prevăzută în articolul 1 alineatul (6) din Regulamentul (CEE) nr. 1784/77 o declarație privind varietățile cultivate, cantitățile recoltate, locurile de producție și suprafețele plantate, împreună cu referințele din registrul funciar sau un echivalent oficial;
-
nu se solicită controale suplimentare, în cazul în care hameiul este preparat sau utilizat în stare naturală de către însuși fabricantul de bere. În orice alt caz, verificările se fac conform prevederii de la litera (c) de mai jos, cu excepția punctului 5.
(b)
În cazul extractelor de hamei izomerizat, cel care prelucrează declară, în fiecare an, nu mai târziu de 31 decembrie, către agenția de control cantitățile produse și cantitățile comercializate. Ambalarea trebuie să aibă inscripționate cuvintele „extract de hamei izomerizat”, împreună cu datele particulare privind greutatea și volumul.
(c)
În cazul produselor derivate din hamei și preparate prin contract, în numele unui fabricant de bere și cu condiția ca aceste produse să fie utilizate de către însuși fabricantul de bere, atunci când hameiul intră în gospodăria în care urmează să fie preparat, agenția de certificare emite un document pe care următoarele date particulare sunt introduse în cursul operațiilor de prelucrare:
1.
o referință de identificare a contractului;
2.
fabricantul de bere beneficiar;
3.
unitatea prelucrătoare;
4.
o descriere a produsului prelucrat;
5.
numărul de referință al certificatului sau al atestatului de echivalență al hameiului original;
6.
greutatea produsului prelucrat.
Acest document primește un număr de referință care trebuie să apară și pe ambalaj.
(d)
În cazul hameiului sau al produselor din hamei ambalate în pachete mici, pentru vânzare către indivizi particulari, pentru uzul lor personal, greutatea pachetului, trecută pe ambalaj, nu poate să depășească:
-
500 grame în cazul conurilor sau a pudrei;
-
150 grame în cazul extractului.
Pe ambalaj trebuie să apară o descriere a produsului și a greutății acestuia.
Articolul 11
Până la 1 septembrie 1978, statele membre comunică Comisiei o listă cu zonele sau regiunile de producție prevăzute la articolul 6 alineatul (1) din Regulamentul (CEE) nr. 1784/77.
Articolul 12
Prezentul regulament intră în vigoare la 1 august 1978.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 aprilie 1978.

Labels: 17
16
7
0
3